S-259/2017

Mál þetta, sem dómtekið var 22. febrúar sl., höfðaði lögreglustjórinn á Suðurnesjum með ákæru 17. júlí 2017 á hendur ákærða, S-kk-þgf E-kk-þgf, kt. [...], [...], [...];

„fyrir fíkniefnabrot í Keflavík með því að hafa, miðvikudaginn 11. janúar 2017, haft í vörslum sínum í sölu og dreifingarskyni 42,11 g af amfetamíni og 9,48 g af maríhúana sem lögregla fann við leit á heimili hans að [...].

Telst brot þetta varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerð um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt að gerð verði upptæk framangreind 42,11 g af amfetamíni og 9,48 g af maríhúana samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001. Þá er krafist upptöku á kr. 50.000, en peningarnir eru ætlaður ágóði af fíkniefnasölu, sem lagt var hald á, samkvæmt 69. gr. og 1. mgr. 69. gr. b almennra hegningarlaga nr. 19/1940 og 7. mgr. 5. gr. laga nr. 65/1974.“

Með ákæru 14. febrúar 2018 höfðaði lögreglustjórinn á Suðurnesjum sakamál, sem fékk málsnúmerið S-88/2008 hér fyrir dómi, gegn ákærða;

„fyrir eftirtalin brot árið 2017, nema annað sé tekið fram;

I

Umferðarlagabrot, með því að hafa:

1. Sunnudaginn 19. febrúar, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, ( blóðsýni mældist amfetamín 425 ng/ml) vestur Reykjanesbraut skammt frá Njarðvíkurvegi, Njarðvík.

Mál nr. 008-2017-2401.

2. Föstudaginn 2. júní, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóðsýni mældist amfetamín 285 ng/ml og í þvagi fannst metamfetamín) austur Reykjanesbraut, Vogum, skammt austan við Grindavíkurveg uns aksturinn var stöðvaður skömmu síðar.

Mál nr. 008-2017-8423.

3. Mánudaginn 12. júní, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (blóðsýni mældist amfetamín 310 ng/ml) austur Reykjanesbraut, norður Njarðvíkurveg og austur Stapabraut, uns aksturinn var stöðvaður á Stapabraut í Njarðvík.

Mál nr. 008-2017-8977.

4. Laugardaginn 17. júní, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóðsýni mældist amfetamín 370 ng/ml) um Bústaðaveg við Litluhlíð í Reykjavík.

Mál nr. 007-2017-60229. (007-2017-34798)

5. Þriðjudaginn 19. september, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóðsýni mældist amfetamín 305 ng/ml og MDMA 185 ng/ml) vestur Reykjanesbraut við Grindavíkurveg, Vogum, uns aksturinn var stöðvaður skömmu síðar.

Mál nr. 008-2017-13859.

6. Mánudaginn 2. október, ekið bifreiðinni [...], óhæfur til að stjórna henni örugglega vegna áhrifa ávana- og fíkniefna, (í blóðsýni mældist amfetamín 280 ng/ml og í þvagi fannst tetrahýdrókannabínól) vestur Hverfisgötu í Reykjavík uns aksturinn var stöðvaður skömmu síðar.

Mál nr. 007-2017-59565.

Teljast brot þessi varða við 1. mgr., sbr. 2. mgr. 45. gr. a, sbr. 5. gr. laga nr. 66/2006, allt sbr. 100. gr. umferðarlaga nr. 50/1987.

II

Fíkniefnalagabrot, með því að hafa:

1. Mánudaginn 23. janúar, haft í vörslum sínum 0,21 g af amfetamíni og 0,68 g af hassi, sem lögreglan fann við leit á heimili hans að [...], [...].

Mál nr. 008-2017-1032.

2. Sunnudaginn 19. febrúar, haft í vörslum sínum í sölu og dreifingarskyni, í bifreið sinni [...] sem ekið var vestur Reykjanesbraut skammt frá Njarðvíkurvegi, Njarðvík, 11,32 g af amfetamíni, 0,47 g af kókaíni, 24,57 g af maríhúana og 6,18 g af tóbaksblönduðu kannabisefni, sem lögregla fann við leit í bifreiðinni og lagði hald á.

Mál nr. 008-2017-2401.

3. Sunnudaginn 7. maí, haft í vörslum sínum, á heimili hans að [...], [...], 12,29 g af amfetamíni og 1,90 g af MDMA, sem lögregla fann við leit og lagði hald á.

Mál nr. 008-2017-7010.

4. Föstudaginn 2. júní, haft í vörslum sínum í sölu og dreifingarskyni, í bifreið sinni [...] sem ekið var austur Reykjanesbraut, 3,92 g af amfetamíni sem hann henti út úr bifreiðinni, 8 pakkningar sem innihéldu samtals 25,96 g af maríhúana sem fundust við leit lögreglu í bifreiðinni, og 9 pokum, samtals 31,37 g af maríhúana sem fundust við leit lögreglu á heimili hans að [...], [...],

Mál nr. 008-2017-8423.

5. Laugardaginn 17. júní, haft í vörslum sínum 24,95 g af amfetamíni og 5,03 g af kókaíni, sem lögreglan fann í bifreiðinni [...], sem lögregla stöðvaði á Bústaðavegi við Litluhlíð í Reykjavík.

Mál nr. 008-2017-60229 (007-2017-34798)

Teljast brot þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, skv. 101. og 102. gr. umferðarlaga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Jafnframt að gerð verði upptæk ofangreind fíkniefni, 52,69 g af amfetamíni, 0,68 g af hassi, 81,9 g af maríhúana, 5,5 g af kókaíni, 6,18 g af tóbaksblönduðu kannabisefni og 1,9 g af MDMA, allt samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001. Þá er krafist upptöku á vog, (munur [...]) –og farsími OnePlus (munur [...]) mál 008-2017-2401 og plastpokum, minnisbók, fíkniefnaáhöldum og vigt, sbr. munaskrá [...] (mál 008-2017-8423) samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 sem lögregla lagði hald á. Jafnframt er krafist upptöku á 9 töflum af læknalyfjum með vísan til 3. mgr. 49. gr. lyfjalaga nr. 93/1994, (mál 008-2017-7010).“

Kröfur ákærða í málinu eru þær að honum verði gerð sú vægasta refsing sem lög leyfa. Þá krefst verjandi ákærða hæfilegrar þóknunar sér til handa.

A

Mál þetta var þingfest 4. október 2017. Að beiðni verjanda ákærða var málinu ítrekað frestað á meðan beðið var útgáfu nýrrar ákæru á hendur ákærða. Mál nr. S-88/2018 var síðan þingfest og sameinað máli þessu í þinghaldi 22. febrúar sl. Við þá fyrirtöku játaði ákærði sök samkvæmt báðum ákærum lögreglustjóra. Þá samþykkti hann upptökukröfur ákæruvalds.

Í ljósi skýlausrar játningar ákærða ákvað dómari að fara með mál hans samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

B

Samkvæmt framansögðu hefur ákærði skýlaust játað sök í málinu. Að mati dómara samrýmist játning hans framlögðum gögnum. Brot ákærða teljast því sönnuð og eru þau réttilega heimfærð til refsiákvæða í ákærum.

Samkvæmt vottorði sakaskrár ríkisins hlaut ákærði dóm fyrir líkamsárás í janúar 2011. Hann gekkst undir sektargerð lögreglustjóra 23. maí 2016 þess efnis að hann greiddi 70.000 króna sekt til ríkissjóðs og sætti sviptingu ökuréttar í fjóra mánuði vegna brots gegn 1. sbr. 2. mgr. 45. gr. a. umferðarlaga. Þá gekkst ákærði undir sektargerð lögreglustjóra 23. febrúar 2017 fyrir fíkniefnalagabrot.

Brot ákærða samkvæmt ákæru lögreglustjóra frá 17. júlí 2017 og 1. lið ákærunnar frá 14. febrúar sl. voru framin fyrir áður en ákærði gekkst undir síðari sektargerðina. Ber því hvað þau varðar að ákvarða ákærða refsingu í máli þessu eftir fyrirmælum 78. gr. almennra hegningalaga nr. 19/1940. Refsinguna ber jafnframt að ákvarða eftir fyrirmælum 77. gr. sömu laga.

Ákærði er í málinu sakfelldur fyrir nokkur fíkniefnalagabrot og fyrir að hafa margítrekað ekið bifreið undir áhrifum ávana- og fíkniefna. Að brotum ákærða heildstætt virtum og með vísan til þess sem að framan greinir þykir refsing hans hæfilega ákveðin þriggja mánaða fangelsi. Eftir atvikum þykir mega fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Samkvæmt framansögðu var ákærði sviptur ökurétti í fjóra mánuði með sektargerð lögreglustjórans á Suðurnesjum 23. maí 2016 fyrir brot gegn 1. sbr. 2. mgr. 45. gr. a. umferðarlaga nr. 50/1987. Þau brot gegn nefndu ákvæði sem ákærði er nú sakfelldur fyrir ber því að virða sem ítrekuð brot gegn ákvæðinu, sbr. 6. mgr. 102. gr. umferðarlaga. Að því gættu og í samræmi við kröfugerð ákæruvalds þykir rétt að svipta ákærða ökurétti í fimm ár frá birtingu dóms þessa að telja, sbr. einnig 101. og 102. gr. umferðarlaga.

Með vísan til kröfugerðar ákæruvalds, gagna málsins og tilgreindra lagaákvæða í ákærum lögreglustjóra verða gerð upptæk eftirtalin fíkniefni og munir sem lögregla haldlagði við rannsókn málsins: 94,80 grömm af amfetamíni, 91,38 grömm af maríhúana, 0,68 grömm af hassi, 5,5 grömm af kókaíni, 6,18 grömm af tóbaksblönduðu kannabisefni, 1,9 grömm af MDMA, 50.000 krónur í reiðufé, vog, farsími af OnePlus-gerð, plastpokar, minnisbók, fíkniefnaáhöld og níu lyfjatöflur.

Eftir úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða sakarkostnað samkvæmt framlögðum yfirlitum lögreglustjóra, samtals 794.588 krónur. Ákærði greiði einnig þóknun skipaðs verjanda síns, S-kk-ef S-kk-ef lögmanns, sem eftir umfangi málsins og fjölda þinghalda þykir hæfilega ákveðin svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, S-kk-nf E-kk-nf, sæti fangelsi í þrjá mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti í fimm ár frá birtingu dóms þessa að telja.

Ákærði sæti upptöku á 94,80 grömmum af amfetamíni, 91,38 grömmum af maríhúana, 0,68 grömmum af hassi, 5,5 grömmum af kókaíni, 6,18 grömmum af tóbaksblönduðu kannabisefni, 1,9 grömmum af MDMA, 50.000 krónum í reiðufé, vog, farsíma OnePlus, plastpokum, minnisbók, fíkniefnaáhöldum og níu lyfjatöflum

Ákærði greiði 1.279.428 krónur í sakarkostnað, þ.m.t. þóknun skipaðs verjanda síns, S-kk-ef S-kk-ef lögmanns, 484.840 krónur að virðisaukaskatti meðtöldum.

K-kk-nf H-kk-nf